Hundelufting

**Hundelufting** vil si å gå tur med en hund, vanligvis fra hundens bolig og tilbake. Det gir både hunden mosjon og mulighet for å gå på do (urinere og eventuelt defekere). Vanligvis luftes hunden av eieren eller et annet familiemedlem, men det finnes også profesjonelle hundeluftere.

Lufting kan fremme mental og fysisk velvære og omgjengelighet for både hunden og mennesker. Imidlertid undergraver hunder som viser aggresjon disse fordelene, og utgjør en betydelig sosial og følelsesmessig belastning for mennesker.

## Båndbruk
Leiebånd brukes vanligvis hele året. Ifølge hundeloven i Norge er det båndtvang i både innmark og utmark fra og med 1. april til og med 20. august. Det er heller ikke lov å la hunder gå fritt i urbane strøk selv om man har full kontroll på hunden. Noen steder skilter med båndtvang hele året, både med tanke på hundenes sikkerhet og sikkerheten til andre turgåere. Noen velger likevel å la hunden gå fritt uten bånd.

Hvis man skal slippe løs hunden må man sikre at hunden ikke skremmer eller skader folk, dyr eller eiendom. En hund som eieren synes er veldig glad og har lyst å hilse på alle kan oppfattes som skremmende for andre, og noen anbefaler derfor å spørre andre mennesker før man slipper hunden bort til dem.

## Avføring
Hundeloven i Norge har ikke egne bestemmelser om at det er ulovlig å ikke plukke opp hundebæsj etter seg, men i stedet en generell bestemmelse om at hunden ikke skal være til «urimelig ulempe». I Storbritannia er det derimot ulovlig å la hundebæsjen ligge. Ifølge en undersøkelse av Agria rapporterer barer 58% av norske hundeeiere at de alltid plukker opp etter hunden, mot 95% i England. Enkelte norske kommuner har innført eksplisitte regler om at hundelufteren er ansvarlig for å plukke opp hundens avføring (for eksempel Ålesund og Sandefjord).

Noen hundeeiere vurderer bare om noen ser dem, eller om andre kan komme til å tråkke på bæsjen, og plukker for eksempel bare opp hundebæsj fra folksomme fortau eller stier. En god grunn til å alltid plukke opp hundeavføring er å hindre spredning av sykdomsfremkallende mikroorganismer og parasitter, både til mennesker og dyr. Hundeavføring kan utgjøre en helserisiko for mennesker i form av spolorm eller antibiotikaresistente bakterier, og kan forurense drikkevann. Helserisiko for hunder og andre dyr inkluderer smittsomme tarmsykdommer, norovirus, salmonella, campylobacter, e. coli, giardia og endoparasitter, og det kan være nok at hunden lukter eller slikker på bæsjen. Parvovirus kan for eksempel overleve flere år utendørs. Det hender av hunder bæsjer i sandkasser.

## Hundens helse
Lengden på turen bør ta hensyn til hundens alder og helse. Lange turer (over 1 time) bør ikke foretas av hunder under 12 måneder for mindre raser og opptil 18 måneder for store raser for å beskytte bein og ledd mens de fortsatt vokser. Man bør ta hensyn til vær og bekledning, og kan gjerne ha med førstehjelpsutstyr.

## Profesjonell lufting
Dersom man selger hundelufting som tjeneste kan det blant annet være krav til maks antall hunder samtidig, maks lengde på bånd og forsikring. For eksempel i San Francisco må lufteren ha en lisens, ha maks 8 hunder, bånd under 2.4 meter, ansvarsforsikring, drikkevann, førstehjelpsutstyr og mobiltelefon.

## Referanser